לפי הדיווח בחדשות 13 על לוחמי מג"ב שירו כדור ספוג בפלסטיני ממרחק, אחד השופטים בהארכת המעצר כינה את התקרית "ירי לצורך שעשוע". מהסרטון שתיעד את הירי אכן עולה התחושה כי בכך מדובר. אבל חשוב להוסיף: הירי הזה נובע ישירות מהשקפת עולם גזענית ופשיסטית. מדובר במעשה זוועה יודו-נאצי, לא פחות.

בסרטון נראה פלסטיני עומד במחסום א-זעיים ליד מעלה אדומים. שוטרי מג"ב צווחים עליו כמו קלגסים בהמיים וגסים. "נו!" הם גוערים בו. הוא מבוהל. אין להם טיפת אמפתיה אנושית בסיסית אליו. הערכים שהונחלו להם בישראל – בבית, בבית הספר, בטלוויזיה, בצבא – עיצבו אותם להיות משוללי טיפת יחס אנושי כלפי אדם ערבי שניצב מולם חלש, חסר אונים ובלתי מזיק בעליל, מחזיק בידו איזו שקית. הערבי מסתובב ומתרחק מהם, גבו אליהם, ידיו מורמות.